b"\n_START_ARTICLE_\nCarla Bruni\n_START_SECTION_\nBiografija\n_START_PARAGRAPH_\nNuo 5 met\xc5\xb3 Karla gyvena Pranc\xc5\xabzijoje (nors yra Italijos piliet\xc4\x97), mok\xc4\x97si elitin\xc4\x97je mokykloje \xe2\x80\x93 internate \xc5\xa0veicarijoje. Paskui gr\xc4\xaf\xc5\xbeo \xc4\xaf Pary\xc5\xbei\xc5\xb3 studijuoti men\xc5\xb3 ir architekt\xc5\xabros, bet baigusi mokykl\xc4\x85 19 met\xc5\xb3 am\xc5\xbeiaus tapo modeliu._NEWLINE_Ji yra Italijos pianist\xc4\x97s Marisa Borini dukt\xc4\x97 ir pramonininko (koncerno \xe2\x80\x9ePirelli\xe2\x80\x9c savininko), klasikos kompozitoriaus Alberto Bruni \xe2\x80\x93 Tedeski podukra. Be sesers Valerijos Bruni \xe2\x80\x93 Tedeski \xe2\x80\x93 aktor\xc4\x97s, tur\xc4\x97jo ir brol\xc4\xaf Virginio Bruni \xe2\x80\x93 Tedeski.\n_START_SECTION_\nManeken\xc4\x97s karjera\n_START_PARAGRAPH_\nManeken\xc4\x97s karjer\xc4\x85 prad\xc4\x97jo b\xc5\xabdama 19 met\xc5\xb3. Ji bendradarbiavo su daugeliu mados pasaulyje \xc5\xbeinom\xc5\xb3 k\xc5\xabr\xc4\x97j\xc5\xb3, tokiais, kaip: Christian Dior, Paco Rabanne, Sonia Rykiel, Christian Lacroix, Karl Lagerfeld, John Galliano, Yves Saint Laurent, Chanel ir Versace._NEWLINE_2008 m. baland\xc5\xbeio 11 d. nuogos Karlos Bruni nuotraukos, darytos 1993 m., buvo parduotos aukcione u\xc5\xbe 91,000 mln. doleri\xc5\xb3 (46,098 eur\xc4\x85). Aukcionas truko daugiau kaip 20 valand\xc5\xb3.\n_START_SECTION_\nMuzika\n_START_PARAGRAPH_\n1997 metais paliko podium\xc4\x85 ir prad\xc4\x97jo daininink\xc4\x97s karjer\xc4\x85. I\xc5\xa1leido du albumus: pirm\xc4\x85j\xc4\xaf su savo k\xc5\xabrybos dainomis (pranc\xc5\xabz\xc5\xb3 ir ital\xc5\xb3 kalbomis, \xe2\x80\x9eQuelqu\xe2\x80\x99un m\xe2\x80\x99a dit\xe2\x80\x9c, 2002), antr\xc4\x85j\xc4\xaf \xe2\x80\x93 pagal \xc5\xbeinom\xc5\xb3 anglakalbi\xc5\xb3 poet\xc5\xb3 tekstus (Kristinos Rosetti, Emili Mikson, V. B. Jeitso ir kit\xc5\xb3 (\xe2\x80\x9eNo Promises\xe2\x80\x9c, 2007). 2006 metais Bruni dalyvavo \xc4\xafra\xc5\xa1ant album\xc4\x85, skirt\xc4\x85 Serge Gainsbourg atminti \xe2\x80\x9eMonsieur Gainsbourg Revisited\xe2\x80\x9c._NEWLINE_Tapusi pirm\xc4\x85ja Pranc\xc5\xabzijos respublikos dama, Karla Bruni t\xc4\x99sia muzikin\xc4\x99 karjer\xc4\x85: 2008 m. liepos 11 d. i\xc5\xa1leido tre\xc4\x8di\xc4\x85j\xc4\xaf album\xc4\x85 \xe2\x80\x9eComme si de rien n'\xc3\xa9tait\xe2\x80\x9c. Skelbiama, kad albumo pelnas bus skirtas ne\xc4\xafvardintam labdaros fondui._NEWLINE_2006 m. \xc5\xbdiemos olimpini\xc5\xb3 \xc5\xbeaidyni\xc5\xb3 atidaryme ne\xc5\xa1\xc4\x97 Italijos v\xc4\x97liav\xc4\x85.\n_START_SECTION_\nAsmeninis gyvenimas\n_START_PARAGRAPH_\n2001 metasi 33-metei Bruni gim\xc4\x97 s\xc5\xabnus Orelienas (Aurelien), kurio t\xc4\x97vas buvo 23 met\xc5\xb3 Auk\xc5\xa1tesniosios mokyklos studentas (v\xc4\x97liau filosofijos profesorius ir radijo laid\xc5\xb3 ved\xc4\x97jas) Rafaelis Entovenas. Tuo metu Entovenas buvo ved\xc4\x99s \xc5\xbdiustin Levi, pranc\xc5\xabz\xc5\xb3 intelektualo Bernaro-Anri Levi, \xc5\xbeinomo kaip BHL, dukr\xc4\x85. Tuo tarpu Bruni gyveno su Entoveno t\xc4\x97vu ir geriausiu Levi draugu, kritiku, filosofu ir leid\xc4\x97ju \xc5\xbdanu-Poliu Entovenu. V\xc4\x97liau, kai Bruni ir Entovenas jaunesnysis i\xc5\xa1siskyr\xc4\x97, ji skyr\xc4\x97 jam dain\xc4\x85 \xe2\x80\x9eRafael\xe2\x80\x9c savo pirmajame albume. \xc4\xae\xc5\xbeeista \xc5\xbdiustin Levi atker\xc5\xa1ijo romane \xe2\x80\x9eRien de grave\xe2\x80\x9c (\xe2\x80\x9eNieko ypatingo\xe2\x80\x9c), kur gana tul\xc5\xbeingai nupie\xc5\xa1tas portretas \xe2\x80\x9ePaulos\xe2\x80\x9c \xe2\x80\x93 \xe2\x80\x9eMaldininko patel\xc4\x97 su Terminatoriaus \xc5\xa1ypsena\xe2\x80\x9c. Bruni ne kart\xc4\x85 parei\xc5\xa1k\xc4\x97, kad jai pabodo \xe2\x80\x9emonogamija\xe2\x80\x9c, teigiama, jog tarp daugelio jos mylim\xc5\xb3j\xc5\xb3 be t\xc4\x97vo ir s\xc5\xabnaus Entoven\xc5\xb3 buvo Mikas D\xc5\xbeageris, Erikas Klaptonas, Kevinas Kostneris, Vensanas Peresas, Donaldas Trampas ir buv\xc4\x99s Pranc\xc5\xabzijos ministras pirmininkas Loranas Fabiusas._NEWLINE_Ta\xc4\x8diau padaryti Bruni savo \xc5\xbemona pavyko tik Pranc\xc5\xabzijos prezidentui Nikola Sarkozy. Bruni ir Sarkozy susipa\xc5\xbeino 2007 met\xc5\xb3 ruden\xc4\xaf, tuoj po jo skyryb\xc5\xb3; kartu jie praleido kal\xc4\x97d\xc5\xb3 atostogas ir aplank\xc4\x97 daug kurortini\xc5\xb3 vietovi\xc5\xb3. 2008 met\xc5\xb3 sausio 8 d. spaudos konferencijoje Sarkozy patvirtino, kad ketina vesti Karl\xc4\x85. Bruni ir Sarkozy vestuv\xc4\x97s \xc4\xafvyko 2008 met\xc5\xb3 vasario 2 dien\xc4\x85 Eliziejaus r\xc5\xabmuose. Nikola Sarkozi tai tre\xc4\x8dioji santuoka, Karlai Bruni \xe2\x80\x93 pirmoji. Tai pirmas atvejis, kai Pranc\xc5\xabzijos Respublikos vadovas veda eidamas prezidento pareigas.\n_START_SECTION_\nPolitin\xc4\x97s pa\xc5\xbei\xc5\xabros\n_START_PARAGRAPH_\nNeb\xc5\xabdama Pranc\xc5\xabzijos piliete, Karla Bruni nebalsavo per prezidento rinkimus 2007 metais, ta\xc4\x8diau viename i\xc5\xa1 interviu tvirtino, kad balsuot\xc5\xb3 u\xc5\xbe Sarkozy oponent\xc4\x99 \xe2\x80\x93 Segolen\xc4\x85 Ruajal. Ji taip pat pasisak\xc4\x97 prie\xc5\xa1 genetini\xc5\xb3 test\xc5\xb3 naudojim\xc4\x85 \xc5\xa1eimai sujungti (opus klausimas Pranc\xc5\xabzijoje 2007 m. pabaigoje, svarstytas Konstitucin\xc4\x97je taryboje). Apskritai ji tikina, kad n\xc4\x97ra politin\xc4\x97 fig\xc5\xabra. Oficialiame respublikos prezidento tinklalapyje ji pamin\xc4\x97ta tik vien\xc4\x85 kart\xc4\x85 \xe2\x80\x93 kaip dalyvavusi Sarkozy spaudos konferencijoje."